CELEX: 32015D2108
Language: et
Date: 2015-11-16 00:00:00
Title: Nõukogu otsus (EL) 2015/2108, 16. november 2015, millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht eesmärgiga teavitada sooduskohtlemisest, mida liit kavatseb kohaldada liikmeks olevate vähim arenenud riikide teenuste ja teenusepakkujate suhtes, ning saada heakskiit sooduskohtlemisele, mis ulatub turulepääsust kaugemale

21.11.2015   
            
            
               ET
            
            
               Euroopa Liidu Teataja
            
            
               L 305/47
            
         NÕUKOGU OTSUS (EL) 2015/2108,
   16. november 2015,
   millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht eesmärgiga teavitada sooduskohtlemisest, mida liit kavatseb kohaldada liikmeks olevate vähim arenenud riikide teenuste ja teenusepakkujate suhtes, ning saada heakskiit sooduskohtlemisele, mis ulatub turulepääsust kaugemale
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikleid 91 ja 100 ning artikli 207 lõike 4 esimest lõiku koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Maailma Kaubandusorganisatsiooni (edaspidi „WTO”) asutamist käsitleva Marrakechi lepingu IX artiklis on muu hulgas sätestatud kord erandite tegemiseks kohustustest, mis on WTO liikmetele kehtestatud nimetatud lepinguga või selle 1A või 1B või 1C lisas sisalduvate mitmepoolsete kaubanduslepingutega või nende lisadega.
            
         
               (2)
            
            
               2011. aastal esitati taotlus teha erand, mis võimaldaks WTO liikmetel kohaldada sooduskohtlemist liikmeks olevate vähim arenenud riikide teenuste ja teenuseosutajate suhtes, ilma et sellist kohtlemist võimaldataks kõigist teistest WTO liikmesriikidest pärit sarnaste teenuste ja teenuseosutajate suhtes, kaldudes erandkorras kõrvale teenustekaubanduse üldlepingu II artikli lõike 1 kohasest kohustusest. Liidu seisukoht erandit toetada võeti vastu nõukogu otsusega 2012/8/EL (1).
            
         
               (3)
            
            
               17. detsembril 2011 otsustas WTO ministrite konverents lubada WTO liikmetel kohaldada sellist sooduskohtlemist liikmeks olevate vähim arenenud riikide teenuste ja teenuseosutajate suhtes 15-aasta pikkuse ajavahemiku jooksul. Vastavalt nimetatud otsusele esitavad sooduskohtlemist kohaldavad WTO liikmed teenustekaubanduse nõukogule sellekohase teate ning muude kui teenustekaubanduse üldlepingu XVI artiklis kirjeldatud meetmete suhtes kohaldatava sooduskohtlemise peab teenustekaubanduse nõukogu vastavalt oma menetlustele heaks kiitma.
            
         
               (4)
            
            
               WTO ministrite konverents kinnitas oma 7. detsembri 2013. aasta otsuses nõuet, et muude kui teenustekaubanduse üldlepingu XVI artiklis kirjeldatud meetmete kohaldamise peab teenustekaubanduse nõukogu heaks kiitma.
            
         
               (5)
            
            
               Liidu seisukoht kiita heaks vähim arenenud riikide teenuste ja teenuseosutajate sooduskohtlemine seoses muude kui teenustekaubanduse üldlepingu XVI artiklis kirjeldatud meetmete kohaldamisega, millest on teatanud WTO liikmed, kes ei ole liit ega selle liikmesriigid, võeti vastu nõukogu otsusega (EL) 2015/1570 (2).
            
         
               (6)
            
            
               Kooskõlas WTO ministritekonverentsi 17. detsembri 2011. aasta ja 7. detsembri 2013. aasta otsustega juhtis liit 30. juulil 2015 teenustekaubanduse nõukogu tähelepanu oma kavatsusele teatada kooskõlas nõutavate sisemenetlustega sooduskohtlemisest, mida liit kavatseb teha kättesaadavaks liikmeks olevate vähim arenenud riikide teenustele ja teenuseosutajatele.
            
         
               (7)
            
            
               Liidu arengueesmärkide ja Doha arengukava teenuseid käsitleva osa üle peetavate läbirääkimiste lõpuleviimise huvides on, et liit saaks heakskiidu sooduskohtlemisele, mis ulatub kaugemale turulepääsust, mida ta kavatseb võimaldada liikmeks olevate vähim arenenud riikide teenustele ja teenuseosutajatele, pöörates erilist tähelepanu soodustustele, mida kohaldatakse seoses füüsiliste isikute teenuste osutamise eesmärgil ajutise riigis viibimisega, et pakkuda stiimuleid rahvusvahelisest õigusest tulenevate tagasivõtukohustuste täitmiseks, olemasolevate tagasivõtulepingute rakendamiseks ja uute sõlmimiseks, eeldusel et liikmeks olevad vähim arenenud riigid teevad liiduga rände haldamisel koostööd.
            
         
               (8)
            
            
               On asjakohane kehtestada liidu nimel teenustekaubanduse nõukogus võetav seisukoht, millega antakse teada sooduskohtlemisest, mida liit kavatseb kohaldada liikmeks olevate vähim arenenud riikide teenustele ja teenuseosutajatele, ning küsida luba sooduskohtlemiseks, mis ulatub kaugemale turulepääsust,
            
         ON VASTU VÕTNUD KÄESOLEVA OTSUSE:
   Artikkel 1
   Liidu nimel teenustekaubanduse nõukogus võetav seisukoht on teavitada teenustekaubanduse nõukogu sooduskohtlemisest, mida liit kavatseb kohaldada liikmeks olevate vähim arenenud riikide teenustele ja teenusepakkujatele, nagu on sätestatud WTO dokumendis S/C/N/840 kooskõlas WTO ministritenõukogu 17. detsembri 2011. aasta ja 7. detsembri 2013. aasta otsustega, ning saada teenustekaubanduse nõukogus heakskiit sooduskohtlemisele, mis ulatub kaugemale turulepääsust.
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 16. november 2015
      
         
            Nõukogu nimel
         
         
            eesistuja
         
         F. ETGEN
      
   
   
      (1)  Nõukogu 14. detsembri 2011. aasta otsus 2012/8/EL, millega määratakse kindlaks Maailma Kaubandusorganisatsiooni ministrite konverentsil Euroopa Liidu nimel võetav seisukoht seoses erandi tegemise taotlusega, et võimaldada sooduskohtlemist vähim arenenud riikide teenustele ja teenuseosutajatele (ELT L 4, 7.1.2012, lk 16).
   
      (2)  Nõukogu 18. septembri 2015. aasta otsus (EL) 2015/1570, millega määratakse kindlaks Euroopa Liidu nimel Maailma Kaubandusorganisatsiooni teenustekaubanduse nõukogus võetav seisukoht seoses teiste WTO liikmete kui liidu ja selle liikmesriikide poolt teatatud selliste muude kui teenustekaubanduse üldlepingu XVI artiklis kirjeldatud sooduskohtlemise heakskiitmisega, mida kohaldatakse vähim arenenud riikidest liikmete teenuste ja teenuseosutajate suhtes (ELT L 245, 22.9.2015, lk 6).